**สาธารณรัฐอินโดนีเซีย**



*โดย วิจิตรา ประยูรวงษ์*

*บรรณารักษ์ชำนาญการ*

 **สาธารณรัฐอินโดนีเซีย** (Republic of Indonesia) คำว่า อินโดนีเซีย มาจากคำในภาษากรีก คือ อินโดซ (indos) หมายถึง อินเดียตะวันออก และคำว่า นิโซส (nesos) แปลว่า เกาะ เมื่อรวมกันจึงมีความหมายว่า “หมู่เกาะอินเดียตะวันออก” (East Indies) หรือ “หมู่เกาะอินดีส” (Indies) นั่นเอง

 อินโดนีเซีย เป็นประเทศที่มีขนาดใหญ่อันดับ 7 ของโลก คือใหญ่กว่าประเทศไทยเกือบ 4 เท่า ประกอบด้วยเกาะใหญ่น้อย จำนวน 17,480 เกาะ เกาะใหญ่ที่สำคัญมีจำนวน 5 เกาะ คือ เกาะชวา เกาะสุมาตรา เกาะกาลิมันตัน เกาะอิเรียนจายา (เกาะปาปัวตะวันตก) และเกาะสุลาเวสี เมืองหลวงคือ กรุง จากาตาร์ (Jakarta) วันชาติตรงกับวันที่ 17 สิงหาคม ของทุกปี ส่วนภาษาประจำชาติและภาษาราชการใช้ภาษาบาฮาซา อินโดนีเซีย (Bahasa Indonesia)



 อินโดนีเซีย เป็นเส้นทางแลกเปลี่ยนทางวัฒนธรรม การค้า และศาสนาที่สำคัญของภูมิภาค และเป็นที่ตั้งของหลายอาณาจักร ทั้งฮินดู พุทธ และอิสลาม ก่อนตกเป็นเมืองขึ้นของโปรตุเกส สเปน เนเธอร์แลนด์ และอังกฤษในยุคล่าอาณานิคม เนื่องจากอินโดนีเซียมีเครื่องเทศมากจนถูกเรียกว่า “หมู่เกาะเครื่องเทศ” ญี่ปุ่นบุกยึดอินโดนีเซียในช่วงสงครามโลกครั้งที่ 2 ต่อมาอินโดนีเซียตกเป็นของเนเธอร์แลนด์อีกครั้ง การสถาปนาเป็นประเทศอินโดนีเซีย เริ่มจากการต่อสู้แยกตัวเป็นเอกราชในนามสาธารณรัฐสหรัฐอินโดนีเซีย ซึ่งเป็นการรวมตัวกันของรัฐที่เป็นอิสระในการปกครองตนเองจำนวน 15 รัฐ โดยประกาศเอกราชเมื่อ 17 สิงหาคม พ.ศ. 2488

 อินโดนีเซียมีระบบการปกครองเป็นแบบสาธารณรัฐ โดยมีประธานาธิบดีเป็นประมุขและหัวหน้าฝ่ายบริหาร ดำรงตำแหน่งวาระละ 5 ปี ถึงแม้ว่าประชากรอินโดนีเซียส่วนใหญ่จะนับถือศาสนาอิสลาม แต่อินโดนีเซียมุ่งหวังให้ประชาชนอยู่ร่วมกันอย่างสันติบนพื้นฐานหลักการ “บินนิกา ตุงกัลป์ อิกา” หรือ “Unity in Diversity” หมายถึง ความเป็นเอกภาพในความหลากหลาย โดยรัฐธรรมนูญฉบับ ค.ศ. 1945 ได้กำหนดให้ใช้ “**หลักปัญจศีล”** (Pancasila)เป็นหลักในการปกครองประเทศ ได้แก่ 1) การนับถือพระเจ้าองค์เดียว 2) การเป็นมนุษย์ที่เจริญและคงไว้ซึ่งความเที่ยงธรรม 3) ความเป็นเอกภาพของอินโดนีเซีย 4) ประชาธิปไตยแบบมีผู้แทน 5) ความยุติธรรมในสังคมชาวอินโดนีเซียทั้งมวล และมีองค์กรที่สำคัญ 7 องค์กร ได้แก่

1. **สภาที่ปรึกษาประชาชน** (People’s Consultative Assembly : MPR)

ทำหน้าที่รัฐสภาของอินโดนีเซีย ประกอบด้วยสมาชิกสภาผู้แทนราษฎร (People Representatives

Council : DPR) จำนวน 550 คน และสภาผู้แทนระดับภูมิภาค (Regional Representatives Council : DPD) จำนวน 128 คน ทั้งหมดมาจากการเลือกตั้ง

MPR มีหน้าที่สำคัญ 3 ประการ ได้แก่ การแก้ไขรัฐธรรมนูญ การแต่งตั้งประธานาธิบดี/รอง

ประธานาธิบดี และการถอดถอนประธานาธิบดี

1. **สภาผู้แทนราษฎร** (House of People’s Representatives : DPR)

ประกอบด้วยสมาชิกจำนวน 550 คน มาจากการเลือกตั้ง มีหน้าที่หลักในการออกกฎหมาย

อนุมัติงบประมาณ และกำกับดูแลการทำงานของรัฐบาล โดยมีวาระการทำงาน 5 ปี

การพิจารณาร่างกฎหมายแต่ละฉบับต้องมีการหารือและได้รับความเห็นชอบร่วมกันระหว่าง DPR

และประธานาธิบดี ร่างกฎหมายใดที่ไม่ได้รับความเห็นชอบร่วมจากประธานาธิบดีไม่สามารถนำกลับมาพิจารณาใหม่ได้อีก ขณะเดียวกันร่างกฎหมายที่ได้รับความเห็นชอบร่วมจากประธานาธิบดีและผ่านการลงคะแนนเสียงจาก DPR แล้ว แต่ประธานาธิบดีไม่ลงนามด้วยเหตุผลใดก็ตาม ภายใน 30 วันให้ถือว่ามีผลบังคับใช้เป็นกฎหมายได้โดยสมบูรณ์

DPR ไม่มีอำนาจในการขอเปิดอภิปรายไม่ไว้วางใจประธานาธิบดี/รองประธานาธิบดีได้ การถอด

ถอนประธานาธิบดี/รองประธานาธิบดี ต้องทำตามขั้นตอนรัฐธรรมนูญ คือ DPR ต้องใช้คะแนนเสียง 2/3 ของผู้ร่วมประชุม (ที่มีจำนวนไม่น้อยกว่า 2/3 ของจำนวนสมาชิก DPR ทั้งหมด) เสนอเรื่องการขอถอดถอนให้ศาลรัฐธรรมนูญพิจารณา และหากศาลรัฐธรรมนูญพิจารณาเห็นชอบตามที่เสนอ DPR จึงสามารถเสนอให้ MPR พิจารณาต่อไป (อำนาจสุดท้ายในการถอดถอนประธานาธิบดี/รองประธานาธิบดี อยู่ที่ MPR)

1. **สภาผู้แทนระดับภูมิภาค** (Regional Representatives Council : DPD)
เป็นสถาบันใหม่ที่มีการเลือกตั้งครั้งแรกเมื่อวันที่ 5 เมษายน 2547 เพื่อทดแทนผู้แทนจาก

ภูมิภาคและองค์กรสังคม/กลุ่มอาชีพที่เคยมีอยู่เดิม (ที่มาจากการแต่งตั้ง ทั้งนี้ สมาชิก DPD มาจากการเลือกตั้งจังหวัดละ 4 คน รวมทั้งสิ้น 128 คน

หน้าที่ความรับผิดชอบของสมาชิก DPD นอกเหนือจากการทำหน้าที่ใน MPR คือ การเสนอและ

ให้ความเห็นร่างกฎหมายที่เกี่ยวข้องกับการกระจายอำนาจสู่ภูมิภาค การยุบ/รวมจังหวัด การบริหารทรัพยากรธรรมชาติ ร่วมถึงการตรวจสอบการใช้จ่ายงบประมาณ การเก็บภาษี การจัดระบบการศึกษา และศาสนา ให้กับ DPR เพื่อใช้เป็นข้อมูลในการพิจารณาเรื่องนั้น ทั้งนี้ DPD มิได้มีหน้าที่กลั่นกรองร่างกฎหมายเหมือนวุฒิสภาของไทย

1. **สภาประชาชนระดับท้องถิ่น** (Regional People’s House of Representative : DPRD)

เพื่อส่งเสริมการกระจายอำนาจสู่ท้องถิ่น บทบัญญัติในการแก้ไขรัฐธรรมนูญปี 2543 กำหนดให้

แบ่งระดับการปกครองภูมิภาคออกเป็นจังหวัด อำเภอ (regency) และตำบล/เทศบาล (Kota) โดยจัดให้มีการเลือกตั้งสมาชิก DPRD ในทุกระดับ (พร้อมกับการเลือกตั้ง DPR และ DPD)

1. **ประธานาธิบดี** (President)

มาจากการเลือกตั้งโดยตรงเป็นครั้งแรกในประวัติศาสตร์ของอินโดนีเซีย (ที่ผ่านมาประธานาธิบดี

มาจากการแต่งตั้งโดย MPR) ตามรัฐธรรมนูญระบุให้ประธานาธิบดีเป็นหัวหน้ารัฐบาลและเป็นผู้บัญชาการกองทัพ ประธานาธิบดีอยู่ในตำแหน่งติดต่อกันได้ไม่เกิน 2 สมัย (สมัยละ 5 ปี)

1. **ศาลยุติธรรม** (The Court of Justice)

รัฐธรรมนูญระบุให้อำนาจตุลาการอยู่ภายใต้การดูแลของศาลฎีกา และศาลระดับรองๆ ลงมา

รวมถึงศาลรัฐธรรมนูญ การจัดตั้งศาลรัฐธรรมนูญเป็นไปตามบทบัญญัติในการแก้ไขรัฐธรรมนูญเมื่อปี 2544
รัฐธรรมนูญปัจจุบันระบุว่าในการแต่งตั้งผู้พิพากษาศาลฎีกา คณะกรรมาธิการตุลาการ (Judicial Commission) เป็นผู้เสนอชื่อให้ DPR รับรอง จากนั้นจึงเสนอต่อให้ประธานาธิบดีเป็นผู้แต่งตั้ง
สมาชิกคณะกรรมาธิการตุลาการแต่งตั้งและถอดถอนโดยประธานาธิบดี ด้วยความเห็นเห็นชอบของ DPR

1. **คณะกรรมการตรวจเงินแผ่นดินสูงสุด** (Supreme Audit Board : BPK)
เป็นหน่วยงานใหม่อีกหน่วยงานหนึ่งที่จัดตั้งขึ้นตามบทบัญญัติในการแก้ไขรัฐธรรมนูญมีหน้าที่

รายงานการใช้งบประมาณต่อ DPR DPD และ DPRD (สภาท้องถิ่นระดับจังหวัด อำเภอ และตำบล)
สมาชิก BPK คัดเลือกโดย DPR โดยรับฟังความคิดเห็นของ DPD และแต่งตั้งโดยประธานาธิบดี

-----------------------------------------------------------------------------------------------

**บรรณานุกรม**

กระทรวงการต่างประเทศ. สำนักอาเซียน (2555). **สาธารณรัฐอินโดนีเซีย (Republic of Indonesia).**

[ออนไลน์]. วันที่ค้นข้อมูล 5 มิถุนายน 2556. เข้าถึงได้จากhttp://www.mfa.go.th/

[ฝ่ายวิชาการเจเนซิส มีเดียคอม](http://library1.parliament.go.th/search/resultall.aspx?Callnumber=&Atype=a&Author=ฝ่ายวิชาการเจเนซิส%20มีเดียคอม&title=&Publisher=&ISBN=&Keyword=&Subject=). (ม.ป.ป.). **หนังสือหนึ่งในประชาคมอาเซียน ชุด ประเทศอินโดนีเซีย.**

กรุงเทพฯ : เจเนซิส มีเดียคอม.

มัลลิกา พงศ์ปริตร, บรรณาธิการ. (2549). **อินโดนีเซีย**. กรุงเทพฯ : หน้าต่างสู่โลกกว้าง.

[วิทย์ บัณฑิตกุล](http://library1.parliament.go.th/search/resultall.aspx?Callnumber=&Atype=a&Author=วิทย์%20บัณฑิตกุล&title=&Publisher=&ISBN=&Keyword=&Subject=). (2555). **สาธารณรัฐอินโดนีเซีย.** พิมพ์ครั้งที่ 2. กรุงเทพฯ : สถาพรบุ๊คส์.